KIRJALLINEN KYSYMYS E-0104/01 esittäjä(t): Camilo Nogueira Román (Verts/ALE) komissiolle. Komission puheenjohtajan Romano Prodin vierailu Marokkoon allekirjoittamaan yhteistyösopimusta hetkellä jolloin maa kieltäytyy neuvottelemasta kohtuuehtoisesta ja molemmalle osapuolelle hyödyllisestä kalastussopimuksesta.



Virallinen lehti nro 174 E , 19/06/2001 s. 0252 - 0253



KIRJALLINEN KYSYMYS E-0104/01 esittäjä(t): Camilo Nogueira Román (Verts/ALE) komissiolle (1. helmikuuta 2001) Aihe: Komission puheenjohtajan Romano Prodin vierailu Marokkoon allekirjoittamaan yhteistyösopimusta hetkellä jolloin maa kieltäytyy neuvottelemasta kohtuuehtoisesta ja molemmalle osapuolelle hyödyllisestä kalastussopimuksesta Hetkenä, jolloin Euroopan unioni on vaikeuksissa pyrkimyksissään neuvotella vakavasti uudesta kalastussopimuksesta Marokon kuningaskunnan kanssa ja viime hetkillä löydettävän yhteisymmärryksen todennäköisyys on lähes olematon, komission puheenjohtaja matkustaa maahan allekirjoittaakseen ensi viikonloppuna yhteistyösopimuksen. Tiedotusvälineissä on lainattu yhteisön lähteitä, jotka vakuuttavat, että kalastusneuvotteluiden vaikeuksista huolimatta Prodi on päättänyt allekirjoittaa yhteistyösopimuksen, josta poistetaan yksi kalastusalaan liittyvä hanke. Tämä ei ollut Euroopan yhteisön asenne vuonna 1995, jolloin yleinen assosiaatiosopimus unionin ja Marokon kuningaskunnan välillä allekirjoitettiin 15. marraskuuta vasta sitten kun Marokko oli suostunut allekirjoittamaan kalastussopimuksen kaudelle 1995-1999. Tämä tapahtui hieman ennen Välimeren pohjois- ja etelärannan välisen yhteistyön periaatteen innoittaman Barcelonan euro-Välimerikonferenssin alkamista. Jos Prodi allekirjoittaa yhteistyösopimuksen Marokon kanssa, jatketaan virheellistä ja kielteistä politiikkaa, jossa kalastusneuvottelut erotellaan muista taloudellisen, sosiaalisen ja kulttuurisen yhteistyön aloista. Tämä viime vuonna harjoitettu politiikka aiheutti vuonna 1999 päättyneen kalastussopimuksen uusimiseksi tehtyjen neuvotteluyritysten epäonnistumisen. Mitä perusteita komission puheenjohtajalla on erotella uudelleen kalastusalan sopimusten tekeminen muista EU:n ja Marokon yhteistyösopimuksista? Eikö komissio katso, että olisi myönteisempää ja järkevämpää tehdä kaikki voitava sellaisen yhteistyösopimuksen saavuttamiseksi, johon sisältyy kalastussopimus, jolla voidaan huolehtia Espanjan (Galiciassa, Andalusiassa ja Kanarian saarilla) ja Portugalin kalastajien eduista? Christopher Pattenin komission puolesta antama vastaus (6. maaliskuuta 2001) Assosiaatiosopimus allekirjoitettiin Marokon kanssa helmikuussa 1996, ja sopimus tuli voimaan 1. maaliskuuta 2000. Sopimuksen lopullisena tavoitteena on vapaakauppa-alueen muodostaminen yhteisön ja Marokon välille, ja siinä määrätään taloudellisesta yhteistyöstä, jota yhteisö toteuttaa MEDA-ohjelman kautta auttaakseen Marokkoa tämän talouden mukauttamisessa. Vieraillessaan Rabatissa tammikuussa 2001 komission puheenjohtaja allekirjoitti osana tätä taloudellista yhteistyötä kolme rahoitussopimusta, jotka liittyvät rahoitusalan sopeuttamista koskevaan ohjelmaan (52 miljoonaa euroa), terveydenhuoltojärjestelmän sopeuttamista koskevaan ohjelmaan (50 miljoonaa euroa) ja Tangeria koskevaan sosiaalisen asuntotarjonnan tukihankkeeseen (7 miljoonaa euroa). Komissio katsoo, että unionin ja Marokon suhteita on tarkasteltava kokonaisuutena, johon kalastusala kuuluu vain yhtenä, sinänsä tärkeänä osana. On selvää, että tämän kumppanuuden yhteydessä on käsiteltävä kaikkia aloja, jotka ovat merkityksellisiä Marokon lisäksi myös yhteisölle. Komissio aikoo siis jatkaa ponnistelujaan, jotta kalastussopimuksen osalta päästäisiin myönteiseen neuvottelutulokseen.